Finn Sørensen (EL), 2014-03-18:
Enhedslisten er også vældig glad for det her forslag af grunde, som de andre ordførere på nær ordføreren for Venstre jo allerede har været heroppe og fremlægge.
Og på den måde kan man jo godt sige, at det er en festdag, for et lovforslag, der måske godt kunne give anledning til en stor ideologisk kamp her i Folketingssalen, ser ud til slet ikke at gøre det.
Tværtimod er der faktisk bred enighed, selv fra Venstres side, om, at hele tanken om socialøkonomiske virksomheder er en rigtig god idé.
Som sagt er det jo et forarbejde, som er gjort af det her udvalg, der er blevet nedsat, og som har lavet en vældig god rapport, og en af deres opgaver var også at lave et udkast til et lovforslag.
Og det er jo så det, vi arbejder videre med her i dag.
Det forslag, vi behandler, har undergået visse ændringer, men det ligger her, og det ser ud til, at det vinder bred opbakning fra vigtige aktører blandt de socialøkonomiske virksomheder, og det er jo ikke helt uvæsentligt, at de synes, det er en god idé og et godt forslag, herunder også fra det øvrige erhvervsliv, også fra – og så kommer jeg til at kigge på Venstres ordfører – store organisationer som Dansk Industri og Dansk Erhverv og så selvfølgelig også bredt ud i fagbevægelsen.
Det er jo vigtigt, at vi nu får nogle retningslinjer for den her specielle type virksomheder, som der allerede findes mange af, og det har de andre ordførere forklaret så udmærket.
Jeg vil bare sige, at det, der jo adskiller den her type virksomheder fra så mange andre, er, at de ikke først og fremmest producerer eller leverer tjenesteydelser for at tjene penge til aktionærer.
Der skal være et almennyttigt formål, og overskuddet skal geninvesteres i virksomheden.
Og hvis der undtagelsesvis trækkes kapital ud, er der nogle rimelig skrappe krav, som skal overholdes i den forbindelse.
Og jeg er glad for, at der er bred opbakning til de principper.
Der er dog et enkelt punkt, som allerede har været lidt fremme i debatten, og det er jo spørgsmålet om de her undtagelsesfonde.
Det er vigtigt, at socialøkonomiske virksomheder kan organisere sig som fonde, fordi det vil være en passende selskabsform i mange tilfælde.
Mange virksomheder, herunder socialøkonomiske virksomheder, vil gerne oprette sig som en fond, men de myndigheder, man samarbejder med, ønsker måske ikke at være tilsynsmyndighed.
Derfor kan man ikke blive det, der hedder en undtagelsesfond, en fond, der ikke opfylder kapitalkravet på henholdsvis 250.000 kr. for fonde og 300.000 kr. for erhvervsdrivende fonde.
Det skaber mange problemer.
For mange kan det være svært nok at skaffe midler til at starte en virksomhed, men at man så også skal skaffe 300.000 kr. til en fondskapital, der bare skal stå som død kapital, er jo næsten umuligt.
Så hvis vi ikke finder en løsning på det problem, risikerer vi altså at spærre for udviklingen af socialøkonomiske virksomheder, som jo i sagens natur meget ofte vil starte i det små.
For andre typer virksomheder er man jo gået den modsatte vej og har nedsat kapitalkravet af den samme årsag.
For anpartsselskaber er det sat ned fra 125.000 kr. til først 80.000 kr. og nu til 50.000 kr., og med de nye iværksætterselskaber kan man nøjes med 1 kr.
Så det burde jo også være muligt at lave en lignende model for fonde, hvor der oven i købet ikke er nogen, der skal tjene penge på aktiviteten.
Jeg synes ikke rigtig, ministeren er gået ind i den problematik – i hvert fald ikke i sit høringsnotat – men jeg håber, at vi kan løse det i udvalgsarbejdet.
Jeg var meget glad for specielt den socialdemokratiske ordførers tilsagn, men også at SF's ordfører og de andre ordføreres var positive over for det.
Jeg vil gerne henlede opmærksomheden på, at der faktisk allerede er fremsat brugbare ændringsforslag, f.eks. forslaget fra Selveje Danmark, der har lavet et ændringsforslag til L 148, som vi behandler her, eller advokatkontoret Foldschack, der har lavet et ændringsforslag til lovgivningen om erhvervsdrivende fonde.
Men det kan også være, at det skal løses i forbindelse med behandlingen af lovforslag nr. L 114, så jeg håber meget, at vi får det på plads.
Som mange har sagt, er det her første skridt på vejen til at styrke socialøkonomiske virksomheder, og der vil jeg da gerne tillade mig at pege på to meget vigtige anbefalinger, som bør være de næste skridt, nemlig at vi meget hurtigt får oprettet et råd for socialøkonomiske virksomheder, ligesom det er vigtigt, at ministeriet får oprettet det foreslåede vækstcenter.
Tak for ordet.